**Касцёл Найсвяцейшай Тройцы** — каталіцкі храм у в. Ішчална (Шчучынскі раён). Помнік дойлідства позняга барока.
Пабудаваны ў 1758 г.

Архітэктура
-----------

Касцёл у пач. XX ст.
Храм уяўляе сабой аднанефны дзвюхвежавы з пяціграннай апсідай і сакрысціямі храм. Дамінуючае становішча ў аб'ёмнай кампазіцыі займае галоўны фасад. Яго вузкую цэнтральную плоскасць фланкіруюць квадратныя ў плане вежы, якія рэльефна выступаюць з асноўнага аб'ёму, маюць нізкае шлемападобнае завяршэнне. Фасадныя і бакавыя плоскасці вежаў апяразаны карнізамі, расчлянёны плоскімі прамавугольнымі філёнгамі і прарэзаны прамавугольнымі, лучковымі і паўцыркульнымі аконнымі праёмамі. Бакавыя фасады будынку завершаныя карнізам і расчлянёныя ў верхняй частцы двума радамі лучковых акон.

Побач з касцёлам у XIX ст. пабудавана аднаярусная званіца.

### Інтэр'ер

Інтэр'ер касцёла зальны, выцягнуты па падоўжнай восі. Асноўны аб'ём і апсіда перакрыты драўляным лучковым скляпеннем. Сцены дэкарыраваныя тонкімі спаранымі лапаткамі, завершаныя шырокім карнізам. Над бабінцам паміж аб'ёмамі вежаў ступеньчатыя ў плане хоры. Тры алтары і амбон выкананыя ў стылі ракако. Галоўны алтар двух'ярусны. Першы ярус, устаноўлены на высокім цокалі, падзелены калонамі карынфскага ордара на тры часткі, аддзелены ад другога яруса хвалепадобным антаблементам з ляпным дэкорам. У цэнтры другога ярусу — картуш з люнетам, па баках жывапісныя панэлі і дэкаратыўныя вазы. Два бакавыя алтары формай і дэкорам нагадваюць галоўны, але крыху меншыя за яго, увянчаныя скульптурнымі кампазіцыямі. Амбон хвалепадобнай формы, дэкарыраваны ляпнымі ракайлямі, скульптурнай кампазіцыяй на біблейскія тэмы.

Сонечны гадзіннік
-----------------

Сонечны гадзіннік
З паўднёвага боку Траецкага касцёла знаходзіцца сонечны гадзіннік. Ён уяўляе сабой круглы абцясаны пастамент з каменю вышынёй каля 1 м і дыяметрам каля 0,5 м. Двума стальнымі стрыжнямі да яго прымацавана медная круглая пласціна дыяметрам 0,3 м. Трохвугольная стрэлка напалову зламаная. На пласціне выгравіраваны: цыферблат, прозвішча майстра (J. Malecki), месца вырабу (Wilna), геаграфічная шырата в. Ішчална (54\*41"2’). Гэты гадзіннік адносіцца да класу гарызантальных сонечных гадзіннікаў з трохвугольнай стрэлкай, верхні вугал якой скіраваны на Палярную зорку. Цень ад стрэлкі падае на гарызантальны цыферблат, часавыя дзяленні якога няроўныя між сабой. Гадзіннік — цікавы ўзор дакладнае механікі, вырабленай у беларускай Вільні ў XVIII ст.

Зноскі
------

1. ↑  *lavon*. Сонечны гадзіннік у в.Ішчална **(нявызн.)**.  Форум «Гісторыя астраноміі на Беларусі». Праверана 11 верасня 2010.

Літаратура
----------

* Архітэктура Беларусі: Энцыклапедычны даведнік. — Мн.: БелЭн, 1993. — 620 с. — ISBN 5-85700-078-5.
* Збор помнікаў гісторыі і культуры Беларусі / АН БССР. Ін-т мастацтвазнаўства, этнаграфіі і фальклору; Рэд. кал.: С. В. Марцэлеў (гал. рэд.) і інш. — Мн.: БелСЭ, [1984—1988].
* Габрусь Т. В. Мураваныя харалы: Сакральная архітэктура беларускага барока / Т. В. Габрусь. Мн.: Ураджай, 2001.— 287 с.: іл. ISBN 985-04-0499-X, с. 258-259.
* Лаўрэш Л. Круцікаў У. Пастухоў В. Сонечны гадзіннік у в. Ішчална Архівавана 4 сакавіка 2016. // «Cпадчына» № 2, 2000.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Касцёл Найсвяцейшай Тройцы (Ішчална)
* Касцёл Найсвяцейшай Тройцы (Ішчална) на сайце Глобус Беларусі (руск.)
* Касцёл Найсвяцейшай Тройцы (Ішчална) на сайце Radzima.org

| ⛭Шчучынскі дэканат |
| --- |
| Касцёл Святой Тэрэзы (Астрына) ·  Касцёл Святога Яна Хрысціцеля (Васілішкі) ·  Касцёл Найсвяцейшай Тройцы (Дэмбрава) ·  Касцёл Унебаўзяцця Найсвяцейшай Дзевы Марыі (Жалудок) ·  Касцёл Найсвяцейшай Тройцы (Ішчална) ·  Касцёл Святога Антонія Падуанскага (Каменка) ·  Касцёл Святога Станіслава (Лядск) ·  Касцёл Унебаўзяцця Найсвяцейшай Дзевы Марыі (Новы Двор) ·  Касцёл Узвышэння Святога Крыжа (Першамайск) ·  Касцёл Святых апосталаў Пятра і Паўла (Ражанка) ·  Касцёл Хрыста Валадара (Скрыбаўцы) ·  Касцёл Святых апосталаў Пятра і Паўла (Старыя Васілішкі) ·  Касцёл Святой Тэрэзы (Шчучын) |